વર્ષ 2009માં અશોક જાડેજાએ મકરબા પાસે વહાણવટી શિકોતર માતાના આશીર્વાદ છે અને તમામ છારા કોમ્યુનિટીને કરોડપ‌િત બનાવવાની છે તેવો અંધવિશ્વાસ ફેલાવીને એક કા તીન રૂપિયાની લાલચ આપવાની સ્કીમ શરૂ કરી હતી, જેમાં શરૂઆતમાં અશોક જાડેજાએ લોકોને વિશ્વાસમાં લેવા માટે એક કા તીન કરીને આપ્યા હતા. અમદાવાદ ઉપરાંત રાજ્ય અને રાજ્ય બહારના લોકો ઊમટવા લાગ્યા હતા. અંધવિશ્વાસમાં આવેલા લોકોએ કરોડપતિ થવાની લાલચે પોતાનાં ઘરબાર વેચી મારીને અશોક જાડેજા પાસે એક તીન કરવા માટે રૂપિયા આપ્યા હતા. એક કા તીન કરવાની લાલચમાં કેટલાક પોલીસ અધિકારીઓ તથા રાજકારણીઓ પણ આવી ગયા હોવાનું ચર્ચાઇ રહ્યું છે. આ સિવાય અભિનેતા કિરણ કુમારે પણ શિકોતર માતા ઉપર ફિલ્મ બનાવવા માટે અશોક જાડેજા સાથે બેઠક કરી હતી, જોકે સમગ્ર કૌભાંડ બહાર આવતાં સીઆઇડી ક્રાઇમે કિરણ કુમારની સેટેલાઇટ પોલીસ સ્ટેશનમાં પૂછપરછ કરી હતી અને તેમનું નિવેદન લઇને છોડી મૂક્યા હતા.